En ung mand har fået 40 dages betinget fængsel for at uploade en lydfil på internettet og dele en video på de sociale medier af et par, der havde samleje.

Det har retten i Svendborg i dag slået fast.

Samtidig har to unge mænd fra Svendborg fået 14 dages betinget fængsel for blufærdighedskrænkelse og for at være vidende om, at sexvideoen blev optaget.

Episoden fandt sted i december 2016, hvor de tre unge sad på den enes værelse.

De hørte lyde fra værelset ved siden af, og efter at de havde set gennem en sprække i døren, optog den ene mand - med de to andre personers viden - en video med mobiltelefon af en ung mand og en ung kvinde, der havde samleje på værelset. De så sammen videoen, og den ene uploadede derefter videoen på de sociale medier.

Skal betale tortgodtgørelse

De tre mænd har tilstået forbrydelsen og skal betale den unge kvinde en tortgodtgørelse på 15.000 kr.

En fjerde mand skulle også have været med, men han nægter sig skyldig. Hans sag skal derfor føres separat.

Retten lagde for alle de dømte vægt på de dømtes unge alder på gerningstidspunktet.